‘बी’ डिभिजन लिग कहिले ?
कोरोना भाइरसको महामारीका कारण फुटबल प्रतियोगिताहरू पनि नराम्ररी प्रभावित भयो । फ्रान्सको लिग वानमा रोकिनुअघिकै नतिजाको आधारमा पेरिस सेन्ट जर्मेन (पीएसजी) लाई च्याम्पियन घोषणा गरियो र घटुवामा पर्ने टिमको पनि छिनोफानो गरियो ।
काठमाडौँ — कोरोना भाइरसको महामारीका कारण फुटबल प्रतियोगिताहरू पनि नराम्ररी प्रभावित भयो । फ्रान्सको लिग वानमा रोकिनुअघिकै नतिजाको आधारमा पेरिस सेन्ट जर्मेन (पीएसजी) लाई च्याम्पियन घोषणा गरियो र घटुवामा पर्ने टिमको पनि छिनोफानो गरियो ।जर्मनीको बुन्डेसलिगा, इंग्ल्यान्डको प्रिमियर लिग, स्पेनको ला लिगा, इटालीको सिरी ‘ए’ लगायत घरेलु प्रतियोगिता भने रोकिएकै अवस्थाबाट पुनः सुरु भए । बायर्न म्युनिकले बुन्डेसलिगा, रियल म्याड्रिडडले ला लिगा र लिभरपुलले प्रिमियर लिगको ट्रफी कब्जा गरिसकेका छन् भने इटालीमा युभेन्ट्स उपाधि नजिक पुगेको अवस्था छ । नेपालमा मध्यभागतिर पुगेर रोकिएको सहिद स्मारक ‘बी’ डिभिजन लिग के होला त ?ब्वाइज युनियन २–२ आरसीटी । सातदोबाटो १–१ झम्सीखेल । गत चैत ४ गते सातदोबाटोस्थित एन्फा कम्प्लेक्समा यी दुई खेल भएपछि सहिद स्मारक ‘बी’ डिभिजन लिगलाई कोरोनाको महामारीले छोप्यो । राष्ट्रिय खेलकुद परिषद्ले खेलकुदका गतिविधि रोक्न निर्देशन जारी गरेपछि उपत्यकाका क्लबहरू सहभागी बी डिभिजन लिगमात्रै होइन, मोफसलमा तयारी भइसकेका प्रतियोगिताहरू पनि रोकिए ।चैत ११ देखि लागू गरेको लकडाउन सरकारले केही सीमा राख्दै साउन ७ मा खोल्यो । ‘अन्तर्राष्ट्रिय खेलकुद प्रशिक्षण र प्रारम्भिक चरणका खेल’ सञ्चालन गर्न पाउने भए पनि ‘समूहमा हुने खेल र खेल मैदानमा हुने प्रस्तुति’ मा बन्देज कायमै राख्यो । ‘बी’ डिभिजन लिग पुनः सुचारु गर्न अन्योल कायमै रहे पनि दसैंअघि आयोजना गर्ने तयारी भइरहेको सरोकारवालाहरू बताउँछन् ।अखिल नेपाल फुटबल संघ (एन्फा) का महासचिव इन्द्रमान तुलाधरले भने, ‘बी डिभिजन लिग हुन्छ, सरकारले स्वीकृति दियो भने असोजमा हुन्छ, विश्वकप छनोटभन्दा अगाडि सकाउँछौं । क्लबहरूसँग सल्लाह गरेर उनीहरूलाई एक महिनाको समय उपलब्ध गराएर लिग पुनः सुरु गर्नेछौं ।’सरकारले प्रतियोगिता सञ्चालन गर्न पाउने निर्णय गर्‍यो भने मात्रै लिग पुनः सञ्चालन गरिने उनले बताए । भदौ १ सम्मलाई अन्तर्राष्ट्रिय खेलका लागि मात्रै सरकारले स्वीकृति दिएको अवस्थामा उनले भने, ‘भदौ १ पछि सरकारको के निर्णय आउँछ, त्यसैअनुसार गर्नेछौं ।’ क्लबहरूलाई तयारीका लागि एक महिना उपलब्ध गराउने भएकाले असोज नभएसम्म फुटबल गतिविधि सञ्चालन गर्न गाह्रै भएको पनि उनले बताए ।यो साल दसैं कात्तिक पहिलो साता परेको छ । त्यसपछि नेपाली राष्ट्रिय फुटबल टिमले विश्वकप २०२२ र एसियन कप २०२३ को संयुक्त छनोटमा घरेलु भूमिमा तीन खेल खेल्दैछ । नेपालले असोज २२ मा चाइनिज ताइपेई र असोज २७ मा अस्ट्रेलियाविरुद्ध प्रतिस्पर्धा गर्दै छ भने कात्तिक २७ मा जोर्डनको सामना गर्नेछ । त्यसैले बी डिभिजन लिग सुचारु गर्नका लागि क्लबहरूसँगै छिट्टै छलफल गर्ने एन्फाको लिग कमिटीका निर्देशक सञ्जीव मिश्रले बताए ।रानीपोखरी कर्नर टिम (आरसीटी) का अध्यक्ष सुरेशकाजी शाक्यले भने, ‘हामी रोकिएको स्थानबाट लिग खेल्न तयार छौं, एन्फालाई प्रतिबद्धता दिइसकेका छौं । सरकारले लकडाउन खुकुलो गरेपछि सजिलो पनि भएको छ । ट्रेनिङ थाल्नेबारे सल्लाह गर्दैछौं । सबै खेलाडीलाई फिट हुनका लागि तयारी गर्न भनिसकेका छौं । तर लिगकै भने ठेगान भइसकेको छैन ।’६ पल्टको ‘ए’ डिभिजन लिग च्याम्पियन हो आरसीटी । २०७० सालमा रेलिगेसनमा परेको आरसीटीले फेरि उच्च श्रेणीमा फर्किने योजना बनाएको थियो । तर सातौं स्थानमा रहेको आरसीटीले ६ खेल (१ जित, २ बराबरी, ३ हार) बाट ६ अंकमात्रै जोडेको छ । टोली शीर्षस्थानको सातदोबाटो युथ क्लबभन्दा १० अंक पछाडि परिसकेको छ ।‘ए डिभिजनमा उक्लिने लक्ष्य राखेरै यसपालि राम्रो खेलाडी आबद्ध गरेका थियौं, खर्च पनि राम्रै गरेका थियौं, तैपनि नतिजा राम्रो भएन । खेलमा भाग्य पनि हुनुपर्ने रहेछ,’ अध्यक्ष शाक्यले भने । प्रशिक्षक सुलभजंग राणाले सम्हालेको टिमका लागि लिग सकिँदासम्म ४० लाख रुपैयाँ बढी खर्च हुने पनि उनले बताए । ‘कोभिड–१९ ले पनि खर्च बढायो,’ उनले भने, ‘हाम्रा २८ जना खेलाडी नै उपत्यकाबाहिरका हुन् । फेरि लिग सुचारु हुँदा उनीहरूलाई बोलाउनैपर्‍यो । २०–२५ दिन भए पनि ट्रेनिङ दिनैपर्‍यो ।’खुमलटारले लिगमा ३३ खेलाडी दर्ता गरेको छ र यसमध्ये चार खेलाडीमात्रै उपत्यकाबाहिरको भएको क्लबका अध्यक्ष मणिराज विष्टले बताए । लगभग २८ लाख खर्च लाग्ने बताइएको यस टिमबारे उनले भने, ‘ए डिभिजनमा उक्लिने लक्ष्यसाथ लिगअघि तीन महिना ट्रेनिङ गरिएको थियो । अब फेरि सुचारु हुँदा एक महिना तयारी अवधि चाहिने एन्फालाई भनिसकेका छौं ।’ दोस्रो स्थानमा रहेको खुमलटारले ४ जित र १ हारको नतिजा निकालेको छ ।‘बी’ डिभिजन लिगको च्याम्पियन टिममात्रै ए डिभिजनमा उक्लिनेछ । कोभिड–१९ को कारण लिग रोकिनुअघि सातदोबाटो युथ क्लब (६ खेलबाट १६ अंक) शीर्षस्थानमा छ । सातदोबाटोलाई खुमलटार युथ क्लब (५ खेलमा १३ अंक) र बाँसबारी (५ खेलमा ११ अंक) ले पछ्याइरहेका छन् । नयाँबस्ती, ब्वाइज युनियन र टुसालले ८–८ अंक जोडेका छन् । यसमा ब्वाइज युनियनले एक खेल बढी खेलेको छ । गत वर्ष बढुवा र घटुवारहितको लिगमा पुछारका दुई स्थानमा रहेकाले बाँसबारी र नयाँबस्तीको १–१ अंक यसपालि घटाइएको हो । झम्सीखेल (६), श्री भगवती (५), श्री कुमारी (३), पुल्चोक (१) र मध्यपुर युथ (१) छन् र यसबाट एक टिम रेलिगेसनमा पर्नेछ । 